OVK sê Vrydag oor Moseneke se verslag | Netwerk24
OVK sê Vrydag oor Moseneke se verslag
Deur Sarel van der Walt 22 Julie 2021 16:09
Suid-Afrika se kiesers en politieke partye sal dalk Vrydagmiddag 'n beter aanduiding hê of die Verkiesingskommissie (OVK) voortgaan met die munisipale verkiesing wat vir 27 Oktober geskeduleer is.
Die OVK sê hy het Donderdag met politieke partye en ander rolspelers vergader nadat oud-adjunkregter Dikgang Moseneke vroeër vandeesweek voorgestel het die verkiesing moet weens die Covid-19-pandemie eerder uitgestel word.
Hy het die ondersoek namens die OVK onderneem om vas te stel of die verkiesing in die huidige omstandighede vry en regverdig sal wees, soos die Grondwet vereis.
Die OVK is egter nie gebind tot Moseneke se voorstelle nie.
Die voorstelle is met gemengde reaksie deur politieke partye ontvang, hoewel peilings daarop dui die meerderheid kiesers is ten gunste van die uitstel van die verkiesing.
Die EFF en van die kleiner partye is ten gunste van die uitstel van die verkiesing.
Die OVK, wat volhou hy is tegnies gereed om met die verkiesing voort te gaan, sê hy sal Vrydag om 14:00 reageer nadat hy Moseneke se verslag bestudeer en dit met rolspelers bespreek het.
Die kommissie sal ook sê watter aksies hy voorstel oor sekere van Moseneke se aanbevelings.
Moseneke het in sy verslag van 120 bladsye gesê sy aanbevelings is gegrond op wetenskaplike feite en die huidige inperkingsmaatreëls.
Hy stel voor die OVK wend hom tot die "relevante hof" om te vra dat die verkiesing uitgestel word. Hy het nie gesê of dit die kieshof of die konstitusionele hof is nie.
Dit is omdat die Grondwet nie voorsiening maak vir die uitstel van verkiesings nie. Kragtens die Grondwet moet 'n verkiesing vir plaaslike regerings binne 90 dae plaasvind nadat die vorige raad se termyn verstryk het.